Diari Oficial de la Generalitat Valenciana


Sumari del DOGV 7454, del 30-01-2015 (2015/664)

RESOLUCIÓ de 16 de gener de 2015, del president de l'Institut Valencià de Competitivitat Empresarial (IVACE), per la qual convoca ajudes dirigides a centres tecnològics de la Comunitat Valenciana per a 2015.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7454

Data del DOGV
:   30-01-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/664


Data del document
:   16-01-2015

Organisme emissor
:   Institut Valencià de Competitivitat Empresarial

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública

RESOLUCIÓ de 16 de gener de 2015, del president de l'Institut Valencià de Competitivitat Empresarial (IVACE), per la qual convoca ajudes dirigides a centres tecnològics de la Comunitat Valenciana per a 2015. [2015/664]  
Des de la publicació de la Resolució d'11 de gener de 2011, per la qual es van convocar les ajudes dirigides a instituts tecnològics de la Xarxa IMPIVA per al període 2011-2015, s'han anat succeint noves resolucions amb diverses modificacions sobre el plantejament inicial. A més, cal assenyalar l'aparició de noves exigències tant per a beneficiaris com per a l'organisme concedent, fruit de les auditories del Pla de Verificació i Control. Estes modificacions i noves exigències han ocasionat una certa dispersió de la normativa i variacions en les condicions i característiques de les ajudes de la convocatòria que no beneficien el principi de seguretat jurídica i compliquen la lectura i comprensió als possibles beneficiaris.  
Per a aconseguir regularitzar, actualitzar i facilitar la comprensió de la convocatòria de les ajudes a centres tecnològics de la Comunitat Valenciana per a 2015, es decidix plantejar esta resolució, en què es recopilen les modificacions i s'inclouen les noves exigències.  
A més de l'esforç per unificar tots els canvis sorgits des de la convocatòria inicial fins a la present, s'ha volgut donar cabuda i orientar esta convocatòria seguint les línies marcades per la recentment publicada Estratègia d'Especialització Intel·ligent per a la Investigació i Innovació a la Comunitat Valenciana (RIS3-CV), una proposta per a la transformació del model productiu de la Comunitat Valenciana, a través d'un sistema d'innovació que base l'eficàcia en principis orientats a l'èxit dels màxims resultats en l'àmbit de l'economia productiva.  
  
RIS3-CV pretén constituir-se com a marc de referència estratègic regional per a abordar, des de la perspectiva del coneixement i la innovació, els reptes que planteja la nostra societat. És el que l'Estratègia Europea per al Creixement (Europa 2020) ha anomenat un creixement intel·ligent, que ha de ser compatible amb un creixement sostenible (promovent una economia eficient en l'ús de recursos i respectuosa des del punt de vista mediambiental) i integrador (que fomente la cohesió econòmica, social i territorial). RIS3-CV s'integra, al seu torn, en l'Estratègia Espanyola de Ciència i Tecnologia i d'Innovació 2013-2020, de la qual forma part, i que comprén el seu reflex equivalent per a Espanya.  
  
En este document s'identifiquen els factors fonamentals per a contribuir a la correcció de les debilitats detectades en l'estructura econòmica de la Comunitat Valenciana, en concret:  
- L'avanç en productivitat i competitivitat dels sectors consolidats: turisme, comerç i indústria.  
- El desenrotllament de nous sectors i productes o servicis que incorporen un major contingut tecnològic i d'innovació.  
- L'augment de la dimensió empresarial, amb la professionalització dels quadros directius, la formació dels treballadors, i la internacionalització i millora de la capacitat financera.  
La Comunitat Valenciana disposa d'elements clau per a aconseguir prompte un creixement econòmic intel·ligent, sostenible, equilibrat i integrador, com ara:  
- Capital humà disponible en quantitat, qualitat i preu per a renovar, reforçar i reinventar les actuals empreses i per a crear-ne de noves a través del desenrotllament de l'esperit emprenedor entre la joventut;  
- Capital de coneixement procedent dels centres de prestigi internacional d'investigació, desenrotllament tecnològic i innovació;  
- Empreses tractores del desenrotllament regional en diferents sectors, entre les quals destaquen les lligades a la distribució i la producció d'elements de transport;  
- Tradició industrial contrastada el pes relatiu de la qual ha de tornar als nivells que mantenia en el passat;  
- Tradició exportadora a mercats diversificats i ubicació competitiva amb avantatges estratègics per al desenrotllament de la logística nacional i internacional.  
Tenint-ho tot en compte, l'IVACE treballa amb la visió que, en 2020, l'economia de la Comunitat Valenciana se sustente fonamentalment en activitats productives avançades, basades tant en el coneixement com en la fabricació, liderades per empreses globals i competitives, al mateix temps que sostenibles i solidàries, al voltant de les quals es generen uns servicis que, amb un ús intensiu del coneixement, hi afigen encara més valor i aprofiten eficientment les condicions del nostre entorn per a aconseguir el benestar comú i la qualitat de vida dels habitants de la Comunitat Valenciana, i per a això es planteja esta resolució, amb la voluntat d'impulsar les actuacions dels centres tecnològics de la Comunitat Valenciana que de forma més efectiva contribuïsquen a esta visió de futur.  
La informació detallada relativa a l'Estratègia d'Especialització Intel·ligent per a la Investigació i Innovació a la Comunitat Valenciana (RIS3-CV) es pot trobar en la pàgina web: http://www.ivace.es/RIS3CV.  
  
Per tant, i de conformitat amb el que disposa l'article 4.2.i del Reglament d'organització i funcionament de l'Institut Valencià de Competitivitat Empresarial (IVACE), aprovat pel Decret 4/2013, de 4 de gener, resolc:  
  
Article 1. Objecte de la resolució  
Esta resolució establix les bases reguladores i la convocatòria d'ajudes a centres tecnològics de la Comunitat Valenciana per al 2015, d'acord amb el que disposa l'Orde de 12 de desembre de 2006, de la Conselleria d'Empresa, Universitat i Ciència, sobre la concessió d'ajudes per part de l'Institut de la Xicoteta i Mitjana Indústria de la Generalitat Valenciana (IMPIVA).  
Els programes aprovats en esta convocatòria són els que establix l'annex i s'enuncien a continuació:  
· Programa de projectes d'I+D en col·laboració.  
· Programa de projectes d'I+D pròpia.  
Les ajudes previstes en estos programes s'apliquen en tots els casos a activitats primàries de caràcter no econòmic empreses pels centres tecnològics, açò és, que no consistisquen en l'oferta de béns i servicis en cap mercat.  
  
Article 2. Objectiu de la convocatòria  
Els programes assenyalats perseguixen el compliment de l'Objectiu Temàtic 1 (Potenciar la investigació, el desenrotllament tecnològic i la innovació), la Prioritat d'Inversió 1 (Millora de les infraestructures d'investigació i innovació [I+i] i de la capacitat per a desenrotllar excel·lència en matèria d'I+i i foment dels centres de competència, en especial els d'interés europeu) i l'Objectiu Específic 2 (Enfortiment de les institucions d'I+D i creació, consolidació i millora de les infraestructures científiques i tecnològiques), del Programa Operatiu FEDER de la Comunitat Valenciana 2014-2020.  
  
Article 3. Marc normatiu  
Les ajudes arreplegades en esta resolució se subjecten al que disposen els articles 107 a 109 del Tractat de Funcionament de la Unió Europea i la normativa comunitària relativa a determinats sectors, així com al que establixen:  
- L'Orde de 12 de desembre de 2006, de la Conselleria d'Empresa, Universitat i Ciència, sobre la concessió d'ajudes per part de l'Institut de la Xicoteta i Mitjana Indústria de la Generalitat Valenciana (IMPIVA).  
- La Llei 38/2003, de 17 de novembre, General de Subvencions, i les disposicions que la despleguen.  
- El Decret Legislatiu de 26 juny de 1991, que aprova el text refós de la Llei de la Hisenda Pública de la Generalitat Valenciana.  
  
- El Reglament (UE) núm. 1303/2013, del Parlament Europeu i del Consell, de 17 de desembre de 2013, que establix disposicions comunes relatives al Fons Europeu de Desenrotllament Regional, al Fons Social Europeu, al Fons de Cohesió, al Fons Europeu Agrícola de Desenrotllament Rural i al Fons Europeu Marítim i de la Pesca, establix disposicions generals relatives al Fons Europeu de Desenrotllament Regional, al Fons Social Europeu, al Fons de Cohesió i al Fons Europeu Marítim i de la Pesca, i deroga al Reglament (CE) núm. 1083/2006 del Consell.  
  
- El Reglament Delegat (UE) núm. 480/2014, de la Comissió, de 3 de març de 2014, del Parlament Europeu i del Consell, que establix disposicions comunes relatives al Fons Europeu de Desenrotllament Regional, al Fons Social Europeu, al Fons de Cohesió, al Fons Europeu Agrícola de Desenrotllament Rural i al Fons Europeu Marítim i de la Pesca, i establix disposicions generals relatives al Fons Europeu de Desenrotllament Regional, al Fons Social Europeu, al Fons de Cohesió i al Fons Europeu Marítim i de la Pesca.  
- L'Orde EHA/524/2008, de 26 de febrer, i l'Orde TIN/2965/2008, de 14 d'octubre, que aprova les normes sobre els gastos subvencionables dels programes operatius del Fons Europeu de Desenrotllament Regional i del Fons Social Europeu durant el període de programació 2007-2013 o, si és el cas, qualsevol altra norma que la substituïsca.  
  
- El Decret 96/1998, de 6 de juliol, del Consell, que regula l'organització de la funció informàtica, la utilització dels sistemes d'informació i el registre de fitxers informàtics en l'àmbit de l'Administració de la Generalitat.  
- El Decret 87/2002, de 30 de maig, que regula l'ús de la firma electrònica avançada en la Generalitat, modificat pel Decret 149/2007, de 7 de setembre, del Consell, que aprova l'Estatut de l'ens prestador de certificació electrònica de la Comunitat Valenciana, i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat, establixen i regulen l'ús de mitjans telemàtics en les actuacions administratives, i establixen expressament les ajudes que convoca esta resolució com a procediments i tràmits susceptibles de la tramitació a través del Registre Telemàtic de la Generalitat.  
  
- L'esborrany de Comunicació de la Comissió relativa al concepte d'ajuda estatal d'acord amb l'article 107.1 del TFUE i el «Marc comunitari sobre ajudes estatals d'investigació i desenrotllament i innovació» (d'ara en avant, Marc Comunitari Ajudes Estatals d'I+D+i) DO núm. C198/1, de 27 de juny de 2014, quant a la definició d'organismes d'investigació, activitats primàries d'un organisme d'investigació i difusió de coneixements i qualsevol altre concepte o obligació vinculat usat en esta resolució.  
Sobre eixa base, les ajudes convocades per mitjà d'esta resolució no se subjecten a l'obligació de notificació prèvia a la Comissió de la Unió Europea, perquè no tenen tots els requisits de l'article 107.1 del Tractat de Funcionament de la Unió Europea, concretament, perquè es tracta d'ajudes que no suposen un avantatge per a una determinades empresa, atés que van dirigides a activitats primàries d'organismes d'investigació i difusió de coneixements.  
- Qualsevol altra normativa que, per la matèria, s'aplica.  
  
Article 4. Dotació pressupostària  
S'indiquen a continuació l'import global màxim en euros que es destinarà per a la concessió de les ajudes previstes en esta resolució i la distribució:  
  
Programa Total per programa 2015  
Projectes d'I+D en col·laboració 4.726.498 -  
Projectes d'I+D pròpia 2.025.642 -  
Total 6.752.140 -  
  
  
El pressupost indicat va amb càrrec a la línia pressupostària T6724000. Els imports estan supeditats a la liquidació dels compromisos ben adquirits procedents de convocatòries anteriors. En qualsevol cas, es pot incrementar el finançament quan es produïsca un augment del crèdit disponible com a conseqüència d'altres convocatòries en què s'hagen resolt sol·licituds per un import inferior al gasto previst inicialment o de les quals deriven obligacions liquidades o reconegudes per un import inferior a l'ajuda que va ser concedida al seu dia, o bé quan l'augment siga conseqüència d'una generació, ampliació o incorporació de crèdit. L'efectivitat de la quantia addicional queda condicionada a la declaració de disponibilitat del crèdit i a l'aprovació de la modificació pressupostària necessària i la publicació en el Diari Oficial de la Comunitat Valenciana abans de la resolució de concessió, i esta publicitat no implica l'obertura de termini per a presentar noves sol·licituds.  
  
Les ajudes descrites són cofinançades en un 50 % a través del Programa Operatiu FEDER de la Comunitat Valenciana 2014-2020: Objectiu Temàtic 1, Prioritat d'Inversió 1 i Objectiu Específic 2.  
  
Article 5. Beneficiaris  
1. Podran acollir-se a estes ajudes els centres tecnològics de la Comunitat Valenciana que tinguen la condició d'organisme d'investigació i difusió del coneixement segons la definició de l'apartat 1.3.e del Marc Comunitari sobre Ajudes Estatals d'I+D+i, sempre que en el moment de l'adjudicació de les ajudes es trobe registrat com a centre tecnològic a l'empara del que disposa el Reial Decret 2093/2008, de 19 de desembre, que regula els centres tecnològics i els centres de suport a la innovació tecnològica d'àmbit estatal i crea el registre d'estos centres.  
  
En el Programa de Projectes d'I+D en col·laboració són beneficiàries les agrupacions, amb personalitat sense jurídica o sense, de centres tecnològics dels definits en l'apartat anterior; en el cas que l'agrupació no tinga personalitat jurídica, tenen la consideració de beneficiaris tots els sol·licitants que participen en el projecte, si bé una entitat entre les participants n'ha d'assumir la coordinació davant de l'IVACE.  
  
2. Els beneficiaris han de tindre la seu social a la Comunitat Valenciana.  
3. Per a l'exercici de la seua activitat, els beneficiaris han de disposar de les autoritzacions administratives preceptives, trobar-se inscrits en els registres públics pertinents i complir qualssevol altres requisits exigits per les disposicions aplicables.  
4. En especial, els beneficiaris han de trobar-se al corrent en el compliment de la Llei 6/2014, de 25 de juliol, de Prevenció, Qualitat i Control Ambiental d'Activitats a la Comunitat Valenciana, del Reial Decret Legislatiu 1/2013, de 29 de novembre, que aprova el text refós de la Llei general de drets de les persones amb discapacitat i de la seua inclusió social, de la Llei Orgànica 3/2007, de 22 de març, per a la igualtat efectiva de dones i hòmens, i de la Llei 9/2003, de 2 d'abril, per a la igualtat entre dones i hòmens.  
5. En el cas que el centre tecnològic duga a terme activitats econòmiques al costat de les activitats primàries de caràcter no econòmic, està obligat a distingir amb claredat entre ambdós tipus d'activitats, a separar-ne clarament el finançament i a imputar els costos d'acord amb els mateixos criteris de comptabilitat analítica en ambdós tipus d'activitat.  
  
6. No poden obtindre la condició de beneficiaris els sol·licitants en què es done alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
  
Article 6. Requisits generals dels projectes  
Els projectes objecte d'ajuda han de tindre estes característiques:  
- Dur-se a terme en el territori de la Comunitat Valenciana.  
- Tindre les especificitats i requisits tècnics dels programes arreplegats en annex.  
- Executar-se en el marc d'un desenrotllament sostenible i de foment de la conservació, protecció i millora del medi ambient i comptar, quan siga cofinançat per FEDER, amb un certificat que declare la no-afecció del projecte a la denominada Xarxa Natura, espai físic d'especial protecció mediambiental configurat per la Unió Europea. L'obtenció del certificat la gestiona l'IVACE.  
D'altra banda, s'han de respectar els principis següents:  
- Un mateix projecte no pot rebre simultàniament ajuda del Fons Europeu de Desenrotllament Regional (FEDER) i del Fons Social Europeu (FSE).  
- Així mateix, no ha de vulnerar en cap cas el principi de no-discriminació per raó de sexe, raça, origen ètnic, religió, conviccions, discapacitat, edat o orientació sexual, i ha de facilitar, o almenys no impedir, l'accessibilitat per a les persones amb discapacitat.  
  
Article 7. Línies d'actuació preferent  
Els projectes finançats amb càrrec a esta resolució s'emmarquen preferentment en les prioritats temàtiques (eixos de desenrotllament i entorns sectorials) que desplega l'Estratègia d'Especialització Intel·ligent per a la Investigació i Innovació a la Comunitat Valenciana (RIS3-CV) i s'alineen amb els objectius que definix.  
Article 8. Proporció de les ajudes  
A través dels programes convocats en esta resolució es pot subvencionar un percentatge de fins al 100 % del cost total de l'activitat no econòmica que facen les entitats beneficiàries. Queda exclosa del objecte de la subvenció l'activitat econòmica, entesa com el lloguer de les infraestructures d'investigació i qualssevol altres activitats de naturalesa econòmica que impliquen l'oferta de béns o servicis en el mercat, a més de la investigació duta a terme amb un contracte amb la indústria.  
  
  
Article 9. Sol·licituds i documentació  
9.1. Sol·licitud normalitzada  
Els models d'impresos normalitzats (sol·licituds i la resta de la documentació) estan disponibles en l'adreça d'Internet de l'IVACE: http://www.ivace.es. Les sol·licituds s'han d'adequar als models normalitzats i s'omplin utilitzant els mitjans electrònics o telemàtics proporcionats per l'IVACE, a través de l'adreça d'Internet indicada més amunt.  
  
9.2. Termini de presentació de sol·licituds  
Podran presentar-se a esta convocatòria sol·licituds des de la seua entrada en vigor fins al 26 de febrer de 2015. Si alguna de les dates indicades en este article és declarada inhàbil, el termini s'inicia o prorroga ?segons el cas- al primer dia hàbil següent exceptuant el dissabte.  
  
9.3. Documentació que s'ha d'adjuntar a la sol·licitud normalitzada  
9.3.1. Memòria tècnica del projecte, segons model disponible en l'adreça d'Internet de l'IVACE: http://www.ivace.es. La memòria servix de referent per a aplicar els criteris de valoració, d'ací que omplir-la defectuosament o deficient, o que siga difícil de comprendre, generarà una minusvaloració del projecte o inclús la denegació de la sol·licitud.  
  
9.3.2. A més, els sol·licitants han d'aportar un exemplar de la documentació que s'indica a continuació, prenent com a referència l'últim exercici aprovat i auditat:  
- Un informe d'auditoria dels estats financers tancats i aprovats, incloent-hi balanç i compte de pèrdues i guanys.  
- La memòria de gestió.  
La presentació d'esta documentació amb una sol·licitud serà vàlida així mateix per a altres sol·licituds que presente el centre tecnològic en el mateix exercici i en el marc d'esta convocatòria.  
  
9.3.3. Documentació relativa a la personalitat jurídica del sol·licitant: estatuts vigents i poder de representació de qui firma la sol·licitud, o acta de nomenament o apoderament. No serà necessària la presentació d'esta documentació si ja es troba en poder de l'IVACE i es manté vigent.  
9.4. Lloc de presentació de sol·licituds  
9.4.1. Tant la sol·licitud com la memòria i la resta de documentació es presenten en el Registre Telemàtic de la Generalitat, que emet automàticament un resguard acreditatiu de la presentació, el qual pot ser arxivat o imprés pel sol·licitant, en els termes que preveu el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat. Una vegada omplit el formulari de sol·licitud des del tràmit telemàtic, s'ha d'annexar la memòria tècnica del projecte en format electrònic.  
9.4.2. Ja que la sol·licitud ha de tramitar-se necessàriament per via telemàtica, només s'admet la presentació davant del Registre Telemàtic i sempre que estiga firmada electrònicament per mitjà d'una firma electrònica avançada basada en un certificat reconegut segons el Decret 18/2004, de 13 de febrer, del Consell de la Generalitat, de creació del Registre Telemàtic de la generalitat i regulació de les notificacions telemàtiques de la Generalitat, i expedit per la Generalitat o per qualsevol altre prestador de servicis de certificació amb què la Generalitat haja firmat un conveni oportú, que poden consultar-se en la pàgina web https://sede.gva.es/es/web/sede\_electronica/sede\_certificados.  
  
D'acord amb el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat, s'incorpora el procediment arreplegat en esta resolució a l'annex del decret, com a procediment susceptible de tramitació a través del Registre Telemàtic de la Generalitat.  
9.5. La presentació de la sol·licitud comporta l'autorització a l'IVACE ?excepte si s'hi manifesta en contra el sol·licitant- per a demanar els certificats que emeten l'Agència Estatal de l'Administració Tributària, la unitat recaptadora de la Hisenda Pública Valenciana i la Tresoreria General de la Seguretat Social, que acrediten que el sol·licitant es troba al corrent de les obligacions amb estes administracions. En tots els casos, l'IVACE pot demanar un aclariment directament al sol·licitant si la informació obtinguda presenta alguna incidència.  
9.6. Si la sol·licitud aportada és incompleta o presenta errors esmenables, es requerirà a l'interessat que, en el termini de 10 dies hàbils, esmene la falta o aporte els documents preceptius, amb l'advertiment que, si no ho fa, el considerarà que desistix de la sol·licitud.  
  
Els requeriments a què es fa referència en este article, així com qualsevol altre que faça l'IVACE, s'efectuen per via telemàtica, si bé poden efectuar-se per fax o per correu electrònic o correu postal al número o a l'adreça indicada pel sol·licitant en la sol·licitud normalitzada, sempre que en quede constància de la recepció.  
  
Els requeriments, les notificacions, les comunicacions o la documentació dels procediments emesos per mitjà de la firma electrònica avançada en l'àmbit de la Generalitat tenen validesa i eficàcia en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
L'aportació de documents en contestació als requeriments es pot fer a través del Registre Telemàtic en l'adreça d'Internet de l'IVACE. S'apliquen els mateixos requisits sobre la utilització de la firma electrònica avançada que arreplega este article.  
  
9.7 En tots els casos, si algun document dels exigits en este article es troba ja en poder de l'IVACE, no és necessari presentar-lo, si bé el sol·licitant ha d'indicar la informació que facilite localitzar-lo.  
  
  
Article 10. Instrucció i avaluació de sol·licituds  
1. L'òrgan instructor del procediment de concessió d'ajudes és l'Àrea d'Instituts Tecnològics i el CEEI de l'IVACE.  
2. Les ajudes es concedixen en règim de concurrència competitiva, per mitjà d'una comparació de les sol·licituds presentades, a les quals s'apliquen els criteris de valoració que establix l'annex d'esta convocatòria i s'establix un orde segons la puntuació o valoració obtinguda, respectant els límits pressupostaris disponibles.  
3. L'òrgan instructor verifica de cada sol·licitant i dels projectes presentats el compliment dels requisits exigits en la convocatòria i, en cas de resultar positiva la verificació, analitza els projectes i aplica dels criteris de valoració. Com a resultat d'esta actuació, l'òrgan instructor ha d'emetre una preavaluació, que s'eleva a la comissió a què es referix l'article següent.  
4. Abans d'aplicar els criteris de valoració, i a fi de potenciar l'èxit dels objectius d'esta convocatòria, l'IVACE pot traslladar les sol·licituds a altres programes o convocatòries d'ajudes si són més idonis.  
  
5. En tots els casos, tenen preferència en l'adjudicació, en cas d'empat, els projectes presentats o dirigits per les entitats que acrediten ocupar un percentatge de treballadors discapacitats superior respecte a la plantilla que tenien abans d'esta convocatòria i, en general, els que tinguen els requisits que preveu la Llei 11/2003, de 10 d'abril, sobre l'estatut de les persones amb discapacitat de la Comunitat Valenciana.  
  
  
Article 11. Concessió de les ajudes  
Després dels actes d'instrucció i l'aplicació dels criteris de valoració realitzats per l'òrgan instructor, els projectes seran sotmesos a una comissió que, després de deliberar, elevarà una proposta de concessió al president de l'IVACE. La comissió està composta pel personal de l'IVACE que s'indica a continuació:  
- President: el director general de l'IVACE  
- El cap de l'Àrea d'Instituts Tecnològics i el CEEI  
- El cap de l'Àrea d'Empreses i Associacions  
- El cap de l'Àrea de Suport  
- El cap del Servici de Fons Estructurals i Sistemes  
- El cap del Departament Jurídic  
Hi actua com a secretari, sense vot, un tècnic de l'Àrea de Suport.  
Hi poden assistir, amb vot, fins a tres representants de l'àmbit empresarial, tecnològic o científic, designats pel director general de l'IVACE.  
La comissió funciona segons el que establix la convocatòria i, de manera subsidiària, les regles que conté el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quan el nombre de sol·licituds valorades positivament no permeta concedir el percentatge màxim d'ajuda que establix esta resolució en relació amb el pressupost disponible del programa, la comissió pot o bé proposar l'assignació del percentatge màxim als projectes amb millor puntuació o bé reduir el percentatge d'ajuda en la quantia que estime adequada a fi que el pressupost es repartisca entre un nombre més gran de beneficiaris. La comissió optarà per una o altra mesura valorant l'eficàcia de la convocatòria.  
El president de l'IVACE resoldrà sobre l'adjudicació de les ajudes mitjançant una resolució que fixe expressament la quantia, i incorporant, si és el cas, les condicions i obligacions a què haja de subjectar-se el beneficiari.  
El contingut de la resolució que dicte el president es notifica de forma individual a cada interessat i posa fi a la via administrativa. Les subvencions concedides es publiquen en el Diari Oficial de la Comunitat Valenciana (DOCV), amb expressió del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció. Així mateix, els beneficiaris han de ser inclosos en una llista de beneficiaris de fons estructurals en compliment de la normativa sobre publicitat d'estos fons.  
  
Serà necessària l'autorització del Consell quan l'import de les ajudes supere les quantitats que establix la Llei d'Hisenda Pública de la Generalitat.  
La resolució de concessió pot incloure una llista ordenada de totes les sol·licituds que no hagen sigut estimades perquè se sobrepasse la quantia màxima del crèdit fixat en la convocatòria, amb indicació de la puntuació obtinguda per cada una, perquè, si augmenta la dotació per generació pressupostària o alliberament de crèdit, puguen ser ateses per orde de puntuació.  
  
Article 12. Obligacions dels beneficiaris  
Constituïxen obligacions essencials del beneficiari dur a terme el projecte, acreditar la realització davant de l'IVACE i complir les condicions i la resta d'obligacions de la manera que es descriu a continuació:  
a) Realització del projecte  
El beneficiari ha de dur a terme el projecte objecte de la subvenció de la manera descrita en la memòria presentada amb la sol·licitud normalitzada i de manera que es complisca la finalitat del programa d'ajudes, respectant els costos subvencionables indicats en la notificació de concessió d'ajuda i pels imports que s'hi especifiquen. Si s'han produït canvis respecte al projecte inicial, s'ha de sol·licitar per escrit a l'IVACE que els aprove abans d'acabar el termini que establix per a això el manual d'instruccions de justificació. Si la modificació del projecte suposa una modificació del període d'elegibilitat dels gastos o pagaments, és necessari que l'autorització comprenga també estos extrems. Qualsevol modificació que, sense suposar un canvi en l'import total per justificar, signifique una variació en els imports suportats per concepte de gasto que supere el 30 % de la quantitat per justificar del concepte, o implique una modificació dels continguts del projecte que no n'afecten els aspectes fonamentals, s'ha de sol·licitar per escrit de la manera i en el termini que indica el manual d'instruccions de justificació.  
  
b) Justificació de la realització del projecte:  
b.1) El beneficiari haurà d'acreditar la realització del projecte presentant davant de l'IVACE la documentació exigida en el manual d'instruccions de justificació d'ajudes que ha d'aprovar una resolució del director general de l'IVACE i s'ha de publicar en l'adreça d'Internet de l'IVACE: http://www.ivace.es, de la manera que indica i en la data límit de justificació de 10 de febrer de 2016.  
El fet de no presentar la documentació justificativa en les dates assenyalades més amunt no genera a l'IVACE l'obligació de requerir al beneficiari que la presente en un termini addicional.  
Per als documents amb què siga necessari, l'IVACE posarà a disposició dels sol·licitants els mitjans electrònics o telemàtics que han de ser utilitzats per a elaborar-los a través de l'adreça d'Internet indicada abans. Només s'admet la presentació de documents davant del Registre Telemàtic que complisquen els requisits que arreplega l'article 8.1.1 en matèria d'ús de la firma electrònica avançada.  
  
b.2) La documentació justificativa consta necessàriament de:  
- Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
- Una memòria econòmica justificativa del cost de les activitats realitzades, que ha de contindre:  
· Una relació de gastos de l'activitat.  
· Justificants de gasto i pagament que ha costat la realització del projecte, acompanyats d'un informe de l'auditor dels comptes anuals de l'entitat beneficiària, o de qualsevol auditor o empresa inscrita en el ROAC (Registre Oficial d'Auditors de Comptes), si no està obligada l'entitat a auditar els comptes anuals. L'auditoria es du a terme d'acord amb el que disposa l'Orde EHA/1434/2007, de 17 de maig, que aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007). Les possibles excepcions que s'emeten en l'informe d'auditor en relació amb la documentació justificativa, no seran en cap cas objecte d'esmena.  
· Documentació acreditativa del compliment de les condicions i obligacions.  
· Documentació complementària definida en les instruccions.  
b.2.1.) Es consideren justificants de gasto les factures i documents de valor probatori equivalent. La justificació dels gastos de personal es du a terme per mitjà de les nòmines dels treballadors dedicats al desenrotllament del projecte, els TC de cotització a la Seguretat Social a càrrec de l'empresa i els certificats de retencions que acrediten l'ingrés de les retencions a favor de la Hisenda Pública.  
b.2.2.) Només es tenen en compte els justificants de gasto des de l'1 de gener de 2015 fins al 31 de desembre de 2015, ambdós inclosos, i els justificants de pagament des de l'1 de gener de 2015 fins al 10 de febrer de 2016, ambdós inclosos.  
b.2.3.) El beneficiari ha d'acreditar haver fet com a mínim un 60 % dels gastos previstos del projecte, totalment pagats. La presentació d'un percentatge menor donarà lloc a la revocació de la subvenció, si bé excepcionalment podrà admetre's, si hi ha una causa justificada que accepte expressament l'IVACE.  
Es pot admetre fins a un 30 % de disminució en la justificació en cada cost subvencionable, que es pot compensar amb increments en altres costos dels previstos en la notificació de concessió, sempre que no s'altere la naturalesa del projecte i que no s'incremente en més d'un 30 % un cost subvencionable, excepte si hi ha una autorització prèvia i expressa de l'IVACE.  
b.2.4.) Per a la justificació, es considera que el gasto subvencionat s'ha fet sempre que haja sigut totalment pagat en la data límit de justificació.  
b.2.5.) Els pagaments només s'admeten si es fan a través d'una entitat financera, i la justificació es fa per mitjà de còpies de l'extracte bancari que acredite l'eixida efectiva dels fons, amb una còpia de la transferència o del xec nominatiu el beneficiari de la qual coincidisca amb l'emissor de la factura o el titular de la nòmina.  
b.2.6.) Obligacions de concurrència i publicitat en funció de l'import dels gastos (exclòs l'Impost sobre el Valor Afegit):  
- Quan l'import d'un gasto subvencionable supere la quantia de 17.999 euros, IVA exclòs, en el cas de prestació de servicis per part de tercers, el beneficiari ha d'aportar també la justificació d'haver sol·licitat ?abans de la contracció del gasto- com a mínim tres ofertes de proveïdors diferents ?sense vinculació entre ells?, llevat que, per les característiques especials dels gastos subvencionables, no hi haja en el mercat un nombre suficient d'entitats que subministren o presten el servici, i es faça constar en un informe firmat pel representant legal, que ha de contindre almenys una explicació de com es va fer la busca de proveïdors i de quines van ser les característiques dels gastos que van fer impossible la localització d'un mínim de tres ofertes.  
Este informe no s'admet com a justificant de no presentar tres ofertes si l'argument es basa en:  
Les característiques del proveïdor (per exemple: «proveïdor habitual», o «subministrador únic», si en este cas no s'aporten més dades que ho acrediten).  
Les característiques genèriques del bé o servici (per exemple: caràcter tecnològic del servici»).  
Les característiques genèriques de l'empresa o entitat beneficiària (per exemple: «política de compres implantada i aprovada per la direcció», etc.).  
La selecció de les ofertes ?que és obligatori aportar en la justificació- s'ha de fer entre empreses de les quals almenys dos no siguen integrants de la junta directiva o consell rector de l'entitat beneficiària, ni hi tinguen drets de vot superiors al 50 %. L'elecció entre les ofertes presentades ha de recaure en la més econòmica, i s'ha de justificar en un informe si se'n tria una altra. El fet de no presentar els informes a què fa referència el paràgraf anterior, o si són insuficients, dóna lloc a considerar el cost subvencionable, amb la minoració o revocació consegüent de l'ajuda concedida. A més, l'IVACE té la facultat de demanar, a càrrec del beneficiari, una taxació pericial del bé subvencionat i recalcular en conseqüència la subvenció concedida.  
  
En tots els casos, l'elecció de l'adjudicatari entre les ofertes presentades es fa d'acord amb els principis d'eficiència i economia, s'han de justificar en un informe motivat les tries quan no recaiguen en la proposta econòmica més avantatjosa. El fet de no presentar els informes a què fa referència este apartat, o que siguen insuficients, és motiu de minoració o revocació de l'ajuda concedida. A més, l'IVACE té la facultat de demanar, a càrrec del beneficiari, una taxació pericial del bé subvencionat i recalcular en conseqüència la subvenció concedida.  
  
b.2.7.) La imputació dels costos de personal es fa en funció del temps real dedicat al projecte o activitat, d'acord amb els supòsits següents:  
- Els gastos es computen sobre la base de la retribució anual més les càrregues socials.  
- S'ha de comptar amb un sistema de control que arreplegue les tasques dutes a terme i les hores dedicades per cada treballador al projecte o activitat.  
c) Altres obligacions:  
c.1) Inserir en el material divulgatiu relacionat amb la difusió del projecte el logotip de l'IVACE, disponible en ?http://www.ivace.es?, i en general complir les obligacions relatives a la publicitat comunitària indicades en l'article següent.  
c.2) Complir les obligacions fiscals i amb la Seguretat Social, de manera que quede acreditada esta circumstància abans de l'atorgament de l'ajuda i del reconeixement de l'obligació per part de l'IVACE, en els termes que establix la normativa, i acreditar la personalitat jurídica referida al moment de la sol·licitud de l'ajuda.  
  
c.3) Conservar els documents justificatius dels gastos corresponents al projecte subvencionat durant un període de tres anys, comptador a partir del 31 de desembre següent a la data de presentació dels comptes que els continguen.  
En este sentit, els documents s'han de conservar o bé els originals, o bé còpies compulsades d'originals o bé en suports de dades acceptats comunament, en especial versions electròniques de documents originals o documents existents únicament en versió electrònica. Els documents es conserven en una forma que permeta la identificació dels interessats durant el període necessari per als fins per als quals s'arrepleguen les dades o per als quals tracten ulteriorment. Quan els documents només existisquen en versió electrònica, els sistemes informàtics utilitzats han de complir normes de seguretat acceptades que garantisquen que els documents conservats s'ajusten als requisits legals nacionals i són fiables per a auditories.  
c.4) Disposar de llibres comptables i registres diligenciats i la resta de documents ben auditats en els termes exigits per la legislació mercantil, així com els estats comptables. Els beneficiaris i altres organismes participants en l'execució de les operacions han de mantindre un sistema de comptabilitat separat o un codi comptable adequat en relació amb totes les transaccions relacionades amb l'operació, sense perjuí de les normes de comptabilitat nacional. En este sentit, han de presentar en el compte justificatiu de la subvenció una llista en què, en cada apunt que es faça d'un gasto, un pagament o un ingrés i un cobrament en el llibre diari de comptabilitat segons el Pla General Comptable (PGC), es reflectisca la quantia de l'apunt que té relació amb la subvenció concedida, i s'ha de reflectir, en esta llista, tant el número d'apunt i assentament del llibre diari com el subcompte del PGC i l'import del subcompte que correspon a la subvenció concedida, llevat que el beneficiari ja dispose d'un sistema de comptabilitat separada que permeta apreciar la traçabilitat que s'exigix ací.  
c.5) S'ha de comptar amb un sistema de control que arreplegue les tasques desplegades i les hores dedicades en funció del temps real per a cada treballador del centre tecnològic i que incloga qualsevol projecte o activitat que faça.  
c.6) Actualitzar qualsevol documentació presentada que es modifique.  
c.7) Respondre de la veracitat dels documents aportats i, en general, de la informació facilitada.  
c.8) Facilitar a l'IVACE la informació relativa a indicadors d'alineació amb les estratègies de la Generalitat, d'impacte dels resultats cientificotecnològic i de desenrotllament corporatiu del centre tecnològic.  
  
c.9) Comunicar altres ajudes públiques o privades que obtinga o sol·licite per als mateixos costos subvencionables. En cas de concurrència amb altres ajudes, la suma de les ajudes no pot superar el cost de realització del projecte.  
c.10) Comptar amb un pla de difusió que s'ha de materialitzar necessàriament. Ha de fer coneixedor i partícip l'IVACE de totes les accions de promoció i de comunicació previstes, tant en la fase prèvia de sol·licitud com, amb la suficient antelació, al llarg de l'evolució del treball, inclosa la difusió dels resultats en suports físics o electrònics.  
  
c.10.1) Dins del pla de difusió dels resultats del projecte, s'ha de crear un accés públic a través de la pàgina web del beneficiari, on es puga accedir als resultats detallats de la investigació. L'accés ha de ser obert i lliure de barreres econòmiques, encara que serà possible establir una restricció raonable d'accés a la informació, com ara el registre dels usuaris i els seus propòsits, sempre que es garantisca que el coneixement obtingut a partir d'activitats d'investigació finançades amb fons públics és considerat bé públic.  
c.11) Complir totes les obligacions que establix la normativa especificada en l'article 3 d'esta resolució.  
  
Article 13. Publicitat comunitària. Obligacions  
1. En totes les mesures d'informació i comunicació que duga a terme, el beneficiari ha de reconéixer el suport dels fons FEDER a l'operació mostrant:  
a) L'emblema de la Unió, disponible en http://www.ivace.es, i una referència a la Unió Europea.  
b) Una referència al fons que dóna suport a l'operació.  
2. Durant la realització d'una operació, el beneficiari informarà el públic del suport obtingut dels fons:  
a) Fent una breu descripció en el seu lloc d'Internet, en el cas que en dispose d'un, de l'operació, de manera proporcionada al nivell de suport prestat, amb els seus objectius i resultats, i destacant el suport financer de la Unió.  
b) Col·locant, per a les operacions no previstes en el punt 4, almenys un cartell amb informació sobre el projecte d'una grandària mínima d'un A3, en què ha d'esmentar l'ajuda financera de la Unió, en un lloc ben visible per al públic, per exemple l'entrada d'un edifici.  
3. En casos pertinents d'operacions finançades pel FEDER, el beneficiari s'ha d'assegurar que les parts que hi intervenen han sigut informades del finançament.  
Qualsevol document relacionat amb l'execució d'una operació que es destine al públic o als participants, inclosos els certificats d'assistència o d'un altre tipus, ha de contindre una declaració en què s'informe que el programa operatiu ha rebut suport del Fons FEDER.  
  
4. El beneficiari col·locarà en un lloc ben visible per al públic, un cartell o una placa permanent de grandària significativa, en un termini de tres mesos a partir de la conclusió d'una operació la contribució pública total de la qual supere els 500.000 ?.  
El cartell o la placa han d'indicar el nom i l'objectiu principal de l'operació, i s'han de preparara d'acord amb les característiques tècniques adoptades per la comissió.  
  
Article 14. Pagament de les ajudes  
Es paga l'ajuda una vegada el beneficiari haja executat el projecte i sempre que haja complit les obligacions exigides.  
  
El percentatge de la bestreta és el que establix la llei de pressupostos de la Generalitat per a 2015. En tots els casos es pot exigir, per a l'abonament de la bestreta, la presentació d'un informe d'auditoria elaborat per un auditor o una empresa auditora externa inscrita en el Registre Oficial d'Auditors de Comptes, que audite els comptes anuals de l'entitat beneficiària, o de qualsevol auditor o empresa inscrita en el ROAC (Registre Oficial d'Auditors de Comptes), si l'entitat no està obligada a auditar els comptes anuals.  
Els interessos meritats per les bestretes no tenen la consideració de subvenció.  
  
Article 15. Entitats col·laboradores i assistència tècnica  
L'IVACE pot subscriure convenis o contractes amb entitats perquè, actuant en nom seu i pel seu compte, entreguen i distribuïsquen els fons als beneficiaris o col·laboren en la gestió de les ajudes convocades, o bé perquè l'assistisquen en determinades funcions auxiliars de la gestió dels expedients.  
  
Article 16. Control i verificació  
Tant el beneficiari com els tercers relacionats amb l'objecte de la subvenció han de sotmetre's a les actuacions de comprovació, verificació i control financer de l'activitat subvencionada efectuades tant per l'IVACE com per qualsevol òrgan de la Unió Europea i els seus representants autoritzats, de l'Administració Central de l'Estat i de la Generalitat. Han de facilitar en qualsevol moment tota la informació que se sol·licite en l'exercici d'estes actuacions i, en especial, posar a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tots els casos els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes. La freqüència i l'abast de les verificacions sobre el terreny seran proporcionals a l'import del suport públic donat a l'operació i al nivell de risc identificat per les verificacions i per les auditories de l'autoritat d'auditoria en relació amb el sistema de gestió i control en conjunt.  
  
  
Article 17. Minoració i revocació de l'ajuda. Reintegrament  
L'incompliment per part del beneficiari de qualsevol de les obligacions establides en esta resolució pot donar lloc a la minoració o a la revocació de l'ajuda en funció de les circumstàncies i de la valoració que se'n faça. En el cas que l'ajuda haja sigut ja pagada, el beneficiari ha de reintegrar la quantitat percebuda amb els interessos de demora des del moment del pagament de la subvenció, de la manera prevista en la legislació sobre subvencions. De conformitat amb esta normativa, l'incompliment de l'obligació de reintegrament comporta, entre altres efectes, la impossibilitat de ser beneficiari en convocatòries successives, si es troba en període executiu.  
  
S'establixen a continuació els motius de minoració i revocació que s'apliquen, així com la gradació dels primers. Açò no impedix que hi haja altres causes ocasionades per l'incompliment de la normativa aplicada que no queden reflectides de manera explícita en esta resolució.  
  
  
Motiu de minoració Minoració aplicable  
L'import dels justificants de gasto o pagament imputats i admesos és inferior a la quantitat a justificar. Diferència entre l'import i la quantitat a justificar.  
S'han imputat justificants de gasto o pagament relatius a costos no subvencionables o que no complixen la normativa. Import dels justificants no acceptables.  
L'import dels justificants de gasto o pagament admesos és inferior a la quantitat a justificar en algun dels conceptes, i després de l'aplicació del màxim de compensació permés entre conceptes no s'arriba al total a justificar. Diferència entre els justificants admesos i compensats i la quantitat a justificar.  
El projecte ha rebut altres ajudes que superen els límits màxims permesos. Excés d'ajuda sobre el màxim acumulable sempre que el beneficiari n'informe i acredite l'acumulació.  
  
En la justificació de determinats costos d'import superior a 17.999,00 euros, IVA exclòs, el beneficiari no ha aportat tres ofertes de proveïdors diferents, o no ha optat per l'oferta més econòmica i no ha presentat l'informe que ho justifica suficientment.  
 Import que excedisca de 17.999.00 euros, IVA exclòs, del cost de què no es s'han aportar les 3 ofertes, o no es va optar per la més econòmica o no es va presentar l'informe justificatiu de qualsevol dels incompliments.  
S'ha modificat el projecte sense l'autorització prèvia de l'IVACE. Entre el 10 % i el 50 % de l'import concedit, sempre que la modificació no implique que la naturalesa del projecte executat siga diferent de la de l'aprovat.  
El projecte no ha desplegat els aspectes essencials del programa en què s'emmarca l'ajuda o no ha s'ha executat correctament segons s'ha comprovat en una visita de supervisió. Entre el 10 % i el 50 % de l'import concedit, sempre que es considere que el projecte ha sigut almenys parcialment executat.  
Es comprova en les visites de supervisió que els originals dels documents acreditatius dels gastos corresponents als costos imputables directament al projecte (excepte els de recursos humans) no han sigut estampillats com a subvencionats. L'import dels justificants no estampillats.  
S'observen irregularitats en el desplegament del projecte com a conseqüència de la revisió de la documentació o de visites de supervisió. Entre el 10 % i el 50 % de l'import concedit, sempre que es considere que el projecte ha sigut almenys parcialment executat.  
No s'ha complit l'obligació de destinar el bé perquè ha sigut alienat o gravat. Import dels béns afectats per l'incompliment.  
  
  
  
Motius de revocació  
- El beneficiari no es troba al corrent en el compliment de les obligacions fiscals i amb la Seguretat Social  
- El beneficiari es troba en alguna de les situacions previstes en l'article 13 de la Llei 38/2003, General de Subvencions.  
- No s'aporta cap justificant de gasto o pagament.  
- El projecte ha rebut altres ajudes que superen els límits màxims permesos i el beneficiari no n'informa, o es constata la utilització de justificants de gasto o pagament ja utilitzats per a justificar altres projectes subvencionats.  
- L'import de justificants de gasto o pagament imputats i admesos no arriba al percentatge mínim per a fer efectiu el pagament (60 %), llevat que l'IVACE puga considerar que així i tot el projecte ha sigut efectivament desenrotllat.  
- No aporta la totalitat de la documentació justificativa de la realització del projecte (per exemple, falta la memòria d'actuació justificativa, o l'econòmica, o la declaració responsable, o la sol·licitud de pagament...).  
- Es presenten com a resultats finals o parcials del desenrotllament del projecte elements no originals, recuperats de treballs o publicacions anteriors, o que no són una conseqüència directa dels treballs realitzats per l'entitat beneficiària.  
- S'han pres en consideració fets, informacions i proves no aportats pel beneficiari i, després del requeriment informatiu i el tràmit d'audiència, es comprova una obtenció incorrecta de l'ajuda o que no s'ha executat el projecte.  
- El projecte no ha obtingut el certificat sobre la no-afecció del projecte a la denominada Xarxa Natura 2000 per part de l'autoritat ambiental, o bé no complix la normativa mediambiental o sobre igualtat d'oportunitats.  
- No s'han adoptat les mesures d'informació i publicitat sobre els fons que han finançat la subvenció.  
- No s'ha complit l'obligació de destinació del bé perquè ha sigut alienat o gravat.  
- El projecte executat no és l'aprovat.  
- La justificació del projecte es produïx en una data posterior a l'acabament del termini establit per a fer-ho.  
  
  
DISPOSICIÓ TRANSITÒRIA  
  
Les ajudes tramitades en el marc de la Resolució d'11 de gener de 2011, del president de l'Institut de la Xicoteta i Mitjana Indústria de la Generalitat Valenciana (IMPIVA), per la qual convoca ajudes dirigides a instituts tecnològics de la Xarxa IMPIVA per al període 2011-2015 (DOCV 6441, 19.01.2011) se'ls aplica la normativa vigent en el moment en què es van iniciar.  
  
  
DISPOSICIÓ DEROGATÒRIA  
  
Queda derogada la Resolució d'11 de gener de 2011, del president de l'Institut de la Xicoteta i Mitjana Indústria de la Generalitat Valenciana (IMPIVA), per la qual convoca ajudes dirigides a instituts tecnològics de la Xarxa IMPIVA per al període 2011-2015 (DOCV 6441, 19.01.2011), i les seues modificacions posteriors.  
  
  
DISPOSICIONS FINALS  
  
Primera  
Es faculta el director general de l'IVACE per a dictar les resolucions necessàries per al desplegament, eficàcia i execució d'esta convocatòria, així com per a modificar-la, en especial quant als terminis de presentació de sol·licituds i de justificació, criteris d'avaluació, i delimitació del pressupost.  
  
Segona  
Esta resolució entra en vigor l'endemà de la publicació en el Diari Oficial de la Comunitat Valenciana.  
  
València, 16 de gener de 2015.- El president de l'IVACE: Máximo Buch Torralva.  
  
  
  
ANNEX 1  
  
S'establixen els programes següents:  
· Programa de Projectes d'I+D en col·laboració.  
· Programa de Projectes d'I+D pròpia  
  
  
Programa de projectes d'I+D en col·laboració  
  
Objectiu  
Promoure la col·laboració entre els centres tecnològics de la Comunitat Valenciana per a explotar complementarietats en coneixement i infraestructures tecnicocientífics, de manera que es maximitze l'eficàcia dels recursos emprats i s'aconseguisca la massa crítica òptima per a incrementar l'excel·lència investigadora del col·lectiu.  
Actuacions que poden rebre suport  
Es dóna suport a projectes d'I+D en col·laboració, establida a través d'acords entre centres tecnològics de la Comunitat Valenciana. Pot contemplar-se el cofinançament de projectes d'I+D presentats a altres convocatòries sempre que es respecten els màxims subvencionables admesos.  
Els projectes s'emmarcaran preferentment en les prioritats temàtiques (eixos de desenrotllament i entorns sectorials) que desplega l'Estratègia d'Especialització Intel·ligent per a la Investigació i Innovació a la Comunitat Valenciana (RIS3-CV) i que s'alineen amb els objectius que definix, i els seus resultats seran d'interés per a la diversificació i la competitivitat empresarial. Per a això, hauran de contemplar un pla de transferència dels resultats i sensibilització empresarial.  
  
S'inclou el desenrotllament de prototips i projectes pilot, si bé, en cas d'utilització comercial posterior, els ingressos generats hauran de deduir-se dels costos subvencionables. Són subvencionables la producció i assaig experimental de productes, processos i servicis sempre que no siguen transformables en aplicacions industrials o per a fins comercials.  
El pressupost total de participació en el projecte corresponent a cada un dels centres participants en l'acord de col·laboració no serà inferior a 12.000 euros.  
Haurà de celebrar-se un contracte de col·laboració entre els centres participants en el projecte, en què es detallen, entre altres, els investigadors implicats, la dedicació horària, les funcions, així com les tasques i responsabilitats de cada una de les parts. S'ha d'aportar el contracte subscrit al costat de la sol·licitud d'ajuda, o bé en un termini no superior a 30 dies hàbils des de la finalització del termini de presentació de sol·licituds.  
Totes les ajudes previstes en este programa s'apliquen a activitats primàries de caràcter no econòmic empreses pels centres tecnològics, açò és, que no consistixen en l'oferta de béns i servicis en cap mercat.  
  
Criteris d'avaluació  
Sobre un llindar de 60 punts, l'avaluació atén la classificació i ponderació següents, amb els màxims que s'indiquen en cada criteri:  
A) Qualitat del projecte. Puntuació màxima del grup: 68 punts. Llindar mínim del grup: 35 punts.  
A.1 La inclusió d'una anàlisi breu sobre l'estat actual de la tècnica en la matèria corresponent. Màxim 3 punts.  
A.2 La novetat i rellevància dels objectius del projecte en relació amb l'estat del coneixement propi del tema en què s'inscriu la sol·licitud. Màxim 6 punts.  
A.3 Enquadrament del projecte en el marc de les àrees d'especialització proposades en la resolució que regula este programa. Màxim 21 punts.  
A.4 Impacte empresarial, aplicabilitat dels resultats del projecte sobre les empreses, capacitat per a resoldre problemes comuns que afecten un nombre important d'empreses. Màxim 25 punts. Llindar mínim del criteri 13 punts.  
A.5 Col·laboració amb altres organismes d'investigació per al desplegament del projecte. Es valora la formalització d'acords de col·laboració i l'equilibri en la distribució de tasques entre els participants. Màxim 5 punts.  
A.6 Qualitat del pla de difusió i transferència del projecte i dels seus resultats. Màxim 2 punts.  
A.7 Qualitat en la presentació, organització dels continguts, acompanyament de gràfics o esquemes explicatius, claredat, senzillesa i concisió en les idees expressades (fites, reunions i resultats esperats...). Màxim 2 punts.  
A.8 Incidència del projecte en la reducció del consum energètic, consum net d'aigua o d'altres recursos naturals o de les necessitats de transport. Màxim 2 punts.  
A.9. Incidència del projecte en la reducció dels residus, abocaments, emissions i contaminació, amb especial atenció a les emissions a l'atmosfera dels gasos d'efecte d'hivernacle. Màxim 2 punts.  
K) Viabilitat tècnica i economicofinancera. Puntuació màxima del grup: 12 punts. Llindar mínim del grup: 8 punts.  
K.1 Adequació de la grandària, composició i dedicació de l'equip d'investigació als objectius proposats en el projecte. Màxim 4 punts.  
K.2 Adequació de la metodologia, disseny de la investigació i pla de treball en relació amb els objectius del projecte. Màxim 5 punts.  
K.3 Obtenció de fons competitius d'altres convocatòries públiques. Màxim 3 punts.  
P) Capacitat tècnica i experiència en la temàtica i sectors d'aplicació del projecte per part dels recursos humans i col·laboracions externes. Puntuació màxima del grup: 20 punts. Llindar mínim del grup: 10 punts.  
  
P.1 Capacitat, implicació i experiència de l'investigador principal i de la resta de l'equip d'investigació per a la realització de les activitats programades i contribucions recents relacionades amb el tema del projecte. Màxim 5 punts.  
P.2 Participació de l'equip d'investigació en el Programa Marc d'I+D de la Unió Europea, en altres programes internacionals, en col·laboracions amb grups internacionals, en temes relacionats amb el projecte, o qualsevol altre element que permeta mesurar el grau d'internacionalització de l'activitat investigadora del grup. Màxim 5 punts.  
  
P.3 Participació de doctors en el grup d'investigació, bé com a investigadors principals o bé com a participants. Màxim 3 punts.  
P.4 Participació de dones i jóvens menors de 30 anys en l'equip d'investigació, bé com a investigadors principals o bé com a participants. Màxim 7 punts  
  
Costos subvencionables  
02. Gastos corrents  
Costos indirectes consistents en gastos generals de funcionament i de personal propi de gestió i administració que estiguen basats en costos mitjans reals imputables a la realització del projecte per mitjà d'un procediment d'imputació de gastos generals a un tant alçat d'acord amb els principis i normes de comptabilitat admesos generalment.  
  
El càlcul es documenta adequadament sobre la base d'un informe tècnic motivat sobre el mètode d'imputació utilitzat. L'informe s'ha d'emetre abans de la primera declaració de gastos en què s'incloguen gastos corrents. En qalsevol cas, la suma d'estos gastos no ha de superar el 20 % dels costos imputables directament al projecte  
03. Recursos humans (personal propi)  
Gastos de personal propi de caràcter tècnic i científic pertanyent al centre tecnològic, que pot ser imputat en la seua totalitat quan es dedique íntegrament al projecte en tasques tècniques i necessàriament a l'exercici d'activitats no econòmiques en l'entitat, o bé parcialment en funció de la seua dedicació horària al projecte respecte al total d'hores treballades. S'establix un cost per hora de 37 euros com a màxim, imputable pel personal propi justificat.  
08. Costos directes  
Gastos en servicis externs que no poden ser desenrotllats pel centre tecnològic perquè queden fora de l'àmbit dels coneixements tècnics propis del centre o perquè no disposa de la capacitat tecnològica necessària, si són necessaris per a l'elaboració del projecte, s'hi imputen en exclusiva i s'hi vinculen inequívocament. També es considerarà subvencionable el cost de la realització d'informes d'auditoria sobre els comptes justificatius del gasto.  
  
  
PROGRAMA D'I+D PRÒPIA  
  
Objectius  
Potenciar la capacitat d'actuació dels centres tecnològics de la Comunitat Valenciana per mitjà de línies d'investigació innovadores en les seues àrees d'actuació específiques, que vinculen coneixement i tecnologia amb l'aprofitament d'oportunitats de mercat per a processos, productes i servicis innovadors per a les empreses de la Comunitat Valenciana.  
Actuacions que poden rebre suport  
Les activitats previstes en esta actuació són les d'investigació fonamental, industrial o desenrotllament experimental, així com la difusió dels resultats que se n'obtinguen, sempre amb caràcter no econòmic. S'inclou el desenrotllament de prototips i projectes pilot, si bé, en cas d'utilització comercial posterior, els ingressos generats s'han de deduir dels costos subvencionables. Són subvencionables la producció i assaig experimental de productes, processos i servicis, sempre que no siguen transformables en aplicacions industrials o per a fins comercials.  
  
Es dóna suport a projectes d'I+D pròpia desenrotllats pel centre tecnològic preferentment en les prioritats temàtiques (eixos de desenrotllament i entorns sectorials) desenrotllades en l'Estratègia d'Especialització Intel·ligent per a la Investigació i Innovació a la Comunitat Valenciana (RIS3-CV) i que s'alineen amb els objectius que definix. Els projectes han de contemplar un pla de transferència dels resultats i sensibilització empresarial.  
Es pot donar suport a projectes d'I+D pròpia presentats a altres convocatòries que puguen ser objecte de cofinançament sempre que es respecten els màxims subvencionables admesos.  
Totes les ajudes previstes en este programa s'apliquen a activitats primàries de caràcter no econòmic empreses pels centres tecnològics, açò és, que no consistixen en l'oferta de béns i servicis en cap mercat  
  
Criteris d'avaluació  
Sobre un llindar de 60 punts, l'avaluació atén la classificació i ponderació següents, amb els màxims que s'indiquen en cada criteri:  
A) Qualitat del projecte. Puntuació màxima del grup: 68 punts. Llindar mínim del grup: 35 punts.  
A.1 La inclusió d'una anàlisi breu sobre l'estat actual de la tècnica en la matèria corresponent. Màxim 3 punts.  
A.2 La novetat i rellevància dels objectius del projecte en relació amb l'estat del coneixement propi del tema en què s'inscriu la sol·licitud. Màxim 6 punts.  
A.3 Enquadrament del projecte en el marc de les àrees d'especialització proposades en la resolució que regula este programa. Màxim 21 punts.  
A.4 Impacte empresarial, aplicabilitat dels resultats del projecte sobre les empreses, capacitat per a resoldre problemes comuns que afecten un nombre important d'empreses. Màxim 25 punts. Llindar mínim del criteri 13 punts.  
A.5 Col·laboració amb altres organismes d'investigació per al desplegament del projecte. Es valora la formalització d'acords de col·laboració i l'equilibri en la distribució de tasques entre els participants. Màxim 5 punts.  
A.6 Qualitat del pla de difusió i transferència del projecte i dels seus resultats. Màxim 2 punts.  
A.7 Qualitat en la presentació, organització dels continguts, acompanyament de gràfics o esquemes explicatius, claredat, senzillesa i concisió en les idees expressades (fites, reunions i resultats esperats...). Màxim 2 punts.  
A.8 Incidència del projecte en la reducció del consum energètic, consum net d'aigua o d'altres recursos naturals o de les necessitats de transport. Màxim 2 punts.  
A.9 Incidència del projecte en la reducció dels residus, abocaments, emissions i contaminació, amb especial atenció a les emissions a l'atmosfera dels gasos d'efecte d'hivernacle. Màxim 2 punts.  
K) Viabilitat tècnica i economicofinancera. Puntuació màxima del grup: 12 punts. Llindar mínim del grup: 8 punts.  
K.1 Adequació de la grandària, composició i dedicació de l'equip d'investigació als objectius proposats en el projecte. Màxim 4 punts.  
  
K.2 Adequació de la metodologia, disseny de la investigació i pla de treball en relació amb els objectius del projecte. Màxim 5 punts.  
K.3 Obtenció de fons competitius d'altres convocatòries públiques. Màxim 3 punts.  
P) Capacitat tècnica i experiència en la temàtica i sectors d'aplicació del projecte per part dels recursos humans i col·laboracions externes. Puntuació màxima del grup: 20 punts. Llindar mínim del grup: 10 punts.  
P.1 Capacitat, implicació i experiència de l'investigador principal i de la resta de l'equip d'investigació per a la realització de les activitats programades i contribucions recents relacionades amb el tema del projecte. Màxim 5 punts.  
P.2 Participació de l'equip d'investigació en el Programa Marc d'I+D de la Unió Europea, en altres programes internacionals, en col·laboracions amb grups internacionals, en temes relacionats amb el projecte, o qualsevol altre element que permeta mesurar el grau d'internacionalització de l'activitat investigadora del grup. Màxim 5 punts.  
   
P.3 Participació de doctors en el grup d'investigació, bé com a investigadors principals o bé com a participants. Màxim 3 punts.  
P.4 Participació de dones i jóvens menors de 30 anys en l'equip d'investigació, bé com a investigadors principals o bé com a participants. Màxim 7 punts  
Costos subvencionables  
02. Gastos corrents  
Costos indirectes consistents en gastos generals de funcionament i de personal propi de gestió i administració que estiguen basats en costos mitjans reals imputables a la realització del projecte per mitjà d'un procediment d'imputació de gastos generals a un tant alçat d'acord amb els principis i normes de comptabilitat admesos generalment.  
  
El càlcul es documenta adequadament sobre la base d'un informe tècnic motivat sobre el mètode d'imputació utilitzat. L'informe s'ha d'emetre abans de la primera declaració de gastos en què s'incloguen gastos corrents. En qalsevol cas, la suma d'estos gastos no ha de superar el 20 % dels costos imputables directament al projecte  
03. Recursos humans (personal propi)  
Gastos de personal propi de caràcter tècnic i científic pertanyent al centre tecnològic, que pot ser imputat en la seua totalitat quan es dedique íntegrament al projecte en tasques tècniques i necessàriament a l'exercici d'activitats no econòmiques en l'entitat, o bé parcialment en funció de la seua dedicació horària al projecte respecte al total d'hores treballades. S'establix un cost per hora de 37 euros com a màxim, imputable pel personal propi justificat.  
08. Costos directes  
Gastos en servicis externs que no poden ser desenrotllats pel centre tecnològic perquè queden fora de l'àmbit dels coneixements tècnics propis del centre o perquè no disposa de la capacitat tecnològica necessària, si són necessaris per a l'elaboració del projecte, s'hi imputen en exclusiva i s'hi vinculen inequívocament. També es considerarà subvencionable el cost de la realització d'informes d'auditoria sobre els comptes justificatius del gasto.